SUPER เดิมพัน 30 มีนาคม 2560
หลังการรอคอยอันยาวนาน ผลประกอบการของ บริษัท ซุปเปอร์บล๊อก จำกัด (มหาชน) หรือ SUPER เพื่อยืนยันว่าคำพูดในเชิงบวกทุกครั้งของนายจอมทรัพย์ โลจายะ ประธานคณะกรรมการ และผู้กุมบังเหียนนโยบายธุรกิจหลักมายาวนากว่า 3 ปี ก็กลับมามีกำไรสวยตามคาด
16 พ.ย. 2559

แฉทุกวัน ทันเกมหุ้น
 
หลังการรอคอยอันยาวนาน ผลประกอบการของ บริษัท ซุปเปอร์บล๊อก จำกัด (มหาชน) หรือ SUPER เพื่อยืนยันว่าคำพูดในเชิงบวกทุกครั้งของนายจอมทรัพย์ โลจายะ ประธานคณะกรรมการ และผู้กุมบังเหียนนโยบายธุรกิจหลักมายาวนากว่า 3 ปี ก็กลับมามีกำไรสวยตามคาด
แล้วก็อย่าได้ประหลาดใจที่ท่านประธานจอมทรัพย์จะออกมาประกาศด้วยความภาคภูมิใจว่า SUPER ถึงช่วงเวลาของการเทิร์นอะราวด์เต็มตัวแล้ว
ช่วงเวลาของการขาดทุนอันยาวนานต่อเนื่องหลายปีปิดฉากลงไปแล้ว แต่จะย้อนกลับมาอีกหรือไม่…ว่ากันวันหลัง 
ผลประกอบการไตรมาสสามของ SUPER (สิ้นสุดวันที่ 30 ก.ย.59) บริษัทมีกำไรสุทธิ 312.14 ล้านบาท เพิ่มขึ้น 448.82 ล้านบาท หรือเพิ่มขึ้น 328.37% เมื่อเทียบกับช่วงเดียวกันของปีก่อนขาดทุนสุทธิ 136.68 ล้านบาท และมีรายได้รวม 1,215.30 ล้านบาท เพิ่มขึ้น 1,126.08 ล้านบาท หรือเพิ่มขึ้น 1,262.14% เมื่อเทียบกับช่วงเดียวกันของปีก่อนมีรายได้รวม 89.22 ล้านบาท
รายได้ที่เพิ่มขึ้น เนื่องจากมีรายได้จากการจําหน่ายกระแสไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาค หรือการไฟฟ้าฝ่ายผลิตแห่งประเทศไทย จากโรงไฟฟ้าพลังงานแสงอาทิตย์ในบริษัทย่อยของบริษัท เป็นจํานวนรวมทั้งสิ้นจำนวน 109 โครงการ กําลังการผลิตรวม 675.90 เมกะวัตต์ (MW) มีกําไรขั้นต้นจํานวน 727.89 ล้านบาท
ในขณะที่งวดเดียวกันของปีก่อนบริษัทมีรายได้จากการ COD เพียง 8 โครงการ กําลังการผลิตติดตั้งรวม 28.95 เมกะวัตต์ มีกําไรขั้นต้นเพียงแค่ 35.16 ล้านบาท
กลับมาทำกำไรสวยอย่างนี้ ทำให้ SUPER มีพฤติกรรมทางธุรกิจเข้าข่าย…ทองแท้ที่แม้จะถูกหลอมละลายก็ไม่สูญหายไปไหน มูลค่ายังอยู่ครบ และมีแต่จะงอกเงยมากขึ้น
ความสามารถที่เพิ่มขึ้นนี้ เกิดจากการที่ผู้บริหารสามารถควบคุมต้นทุนค่าใช้จ่ายได้ดี และมีการจ่ายไฟฟ้าเข้าระบบเชิงพาณิชย์แล้วประมาณ 675.90 เมกะวัตต์ จากสัญญาซื้อขายไฟฟ้า (PPA) อยู่ประมาณ 770 เมกะวัตต์
การเติบโตที่ผลิดอกออกผลนี้ ยังไม่ใช่จุดสิ้นสุด เพราะยังมีแผนธุรกิจที่จะเตรียมความพร้อมรองรับการขยายการลงทุนโรงไฟฟ้าในต่างประเทศ ซึ่งจะช่วยเพิ่มศักยภาพในการหารายได้ในอนาคต ทดแทนรายได้จากในประเทศที่เริ่มลดน้อยลง
แผนรุกเข้าไปในต่างประเทศ ไม่ว่าจะเป็นการเจรจาเข้าซื้อกิจการโรงไฟฟ้าในต่างประเทศ 1-2 แห่งในประเทศญี่ปุ่นและจีน รวมทั้งการเตรียมขยายการลงทุนในพลังงานทดแทนอื่นๆ เช่น พลังงานลม และพลังงานชีวมวล ซึ่งประธานจอมทรัพย์ระบุว่า มั่นใจยอด COD ภายในปีนี้จะแตะระดับ 1,000 เมกะวัตต์ และผลักดันให้ยอด COD ในอนาคตสิ้นปี 2560 เพิ่มเป็น 2,000 เมกะวัตต์ แม้จะยังไม่ได้บันทึกลงในงบการเงิน แต่ก็ไม่ใช่เรื่องไกลเกินเอื้อม
แต่ประเด็นนี้ท้าทายและเป็นเดมิพันสูงของ SUPER ไม่ใช่เรื่องผลิตฟ้าได้ตามเป้าหมายหรือไม่ แต่อยู่ที่ เดิมพันระยะใกล้เรื่องการเงินเป็นสำคัญ โดยเฉพาะในเรื่องของ SUPER-W3 (ใบสำคัญแสดงสิทธิที่จะซื้อหุ้นสามัญ รุ่นที่ 3) จำนวน 2,014.78 ล้านหน่วย ซึ่งมีกำหนดระยะเวลาในการใช้สิทธิทั้งสิ้น 5 ครั้งในวันทำการสุดท้ายของเดือน ก.พ.59, พ.ค.59, ส.ค.59  ซึ่งผ่านมาแล้ว และไม่มีคนแปลงสิทธิเป็นหุ้นสามัญเลยเพราะเงื่อนไขที่ระบุว่า “…อัตราการใช้สิทธิที่ใบสำคัญแสดงสิทธิ 1 หน่วย สามารถใช้สิทธิซื้อหุ้นสามัญเพิ่มทุนได้ 1 หุ้น ในราคาหุ้นละ 4 บาท..”
โถ…ก็ราคาหุ้นสามัญหรือ หุ้นแม่ ยังต่ำเตี้ยกว่า 2.00 บาท แล้วใครหน้าไหนจะบ้าไปแปลงสิทธิเพื่อเสียเงินเพิ่มอีก 4.00 บาทล่ะ…พ่อมหาจำเริญ
ตอนนี้ เหลือให้ลุ้นการแปลงสิทธิ SUPER-W3 อีก 2 ครั้งเท่านั้น คือ 30 พ.ย.ที่จะถึงนี้ และ 31 มี.ค.60 เป็นครั้งสุดท้าย…หากไม่มีอะไรเกิดขึ้น ความหวังที่ SUPER จะมีเงินสดเข้ามาในส่วนผู้ถือหุ้นอีก 8 พันล้านบาทเศษ ก็จะไม่เกิดขึ้น…
งานนี้ มีทางออก 2 ทางเท่านั้นคือ 1) ต้องดันราคาหุ้นสามัญ SUPER ให้แพงกว่า 4.00 บาท ภายในเดือนมีนาคม 2560 ซึ่งเป็นไปได้ยากมาก เพราะโรค “เร่งไม่ขึ้น” และ 2) ไม่มีการแปลงเกิดขึ้นเลย
อย่างหลังนี้ ท่านประธานจอมทรัพย์จะว่าอย่างไร…หรือ…ช่างหัวมัน
“อิ อิ อิ”